
R E F E R A T  DE  A P R O B A R E
[bookmark: __DdeLink__10451_1187436249]  privind aprobarea Documentației Tehnice pentru obținerea Autorizației de Construire și a Devizului general aferente obiectivul de investiții 
„AMENAJARE LOCURI DE PARCARE ÎN MUNICIPIUL BRAD, 
JUDEȚUL HUNEDOARA”


În condițiile creșterii continue a numărului de autovehicule pe o infrastructură stradală existentă, se produce efectul de blocare a circulației rutiere, prin depășirea capacității de circulație a străzilor din zonele centrale și blocarea intersecțiilor.
Unul din motivele blocajelor circulației rutiere este numărul redus al locurilor de parcare și a marcajelor necorespunzătoare care conduc la o parcare haotică.
Printre cele mai importante efecte secundare produse de această situație reală sunt: deprecierea calității aerului și scăderea dramatică a siguranței circulației.
Creșterea continuă a traficului rutier care însoțește dezvoltarea activităților urbane nu poate fi satisfăcută de o creștere corespunzătoare a spațiului rutier, ca urmare, se impune gestionarea spațiului existent prin amenajarea de noi locuri de parcare în zona străzilor Vînătorilor, 1 Mai și bulevardul Republicii.
Astfel, se vor realiza un număr de 189 locuri de parcare dispuse paralel, la 45° și la 90° față de aliniamentul părții carosabile, conform planurilor de situație întocmite.
Pentru desfășurarea circulației în bune condiții se vor crea marcaje pentru delimitarea locurilor de parcare și se vor amplasa indicatoare rutiere în conformitate cu legislația in vigoare.
Sunt prevăzute marcaje rutiere pe orizontală și verticală, conform SR 1848. Marcajele orizontale se vor realiza cu vopsea ecologică bicomponentă care asigură vizibilitatea în condiții de ploaie și ceață atât pe timp de zi, cât și pe timp de noapte.
Pentru semnalizarea rutieră verticală sunt prevăzute indicatoare rutiere cu folie reflectorizantă, conform SR EN 1848-1/2011, care se vor amplasa conform planului de situație întocmit. Se vor monta un număr total de 20 de indicatoare.
Investiția prezintă una din oportunitățile de revitalizare a traficului urban din zonă și face parte din obiectivele prioritare de dezvoltare.
Prin realizarea investiției se va asigura condiția tehnică în conformitate cu normativele privind ,,Siguranța circulației autovehiculelor și a pietonilor” care presupune asigurarea protecției utilizatorilor împotriva riscului de accidentare.
Prin această investiție se îndeplinesc obiectivele generale orientate spre creșterea calității vieții în municipiul Brad și satisfacerea cererii de mobilitate a persoanelor prin:
- reducerea congestiei traficului;
- creșterea măsurilor de siguranță pentru participanții la trafic;
- îmbunătățirea aspectului urbanistic și a mediului ambiental.
Valoarea Devizului General este de 172.649,11 lei cu TVA, respectiv 145.255,71 lei fără TVA, din care C+M 116.829,18 lei cu TVA, respectiv 98.175,78 lei fără TVA. 
 	Suma  se va cuprinde în Programul de Investiții Publice pe anul 2022 la Capitolul 84 – ”Transporturi”.
În contextul celor de mai sus am inițiat prezentul proiect de hotărâre prin care am propus aprobarea Documentației tehnice pentru obținerea autorizației de construire (DTAC) și a Devizului general pentru obiectivul de investiții „AMENAJARE LOCURI DE PARCARE ÎN MUNICIPIUL BRAD, JUDETUL HUNEDOARA” și-l supun spre dezbatere plenului Consiliului Local al Municipiului Brad în forma prezentată.
	Invoc în susținerea propunerii mele prevederile art. 44 alin. 1 din Legea nr. 273/2006 privind finanţele publice locale, cu modificările şi completările ulterioare, ale H.G. nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art. 129 alin. 2 lit. d, alin. 4 lit. d din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

